**שלמות האדם והדרך אליה לפי 'הפילוסוף' בספר הכוזרי**

"... **הפילוסוף**, הרי הוא בטבעו מסוגל לקלוט את השלמוּת כולה, כולל מעלות מוסריות, ידיעת המדעים והמקצועות המעשיים. אבל שלמות זו היא רק בכוח. וכדי להוציאה לפועל נדרש לכך **לימוד ומוסר**, עד שיגיע בזכות הכנה זו למידת שלמותו הראויה לו מצד תכונתו העצמית...

לאדם השלם ידבק ויתקשר אור אלוהי עליון, והוא הנקרא **"השכל הפועל"**. השכל הפועל ידבק בו דבקות כזו עד שיתקשר לשכלו [של האדם השלם] המקבל השפעה משכל הפועל, דבקות עד כדי התאחדות, עד שיראה לנו כאילו אותו אדם והשכל הפועל דבר אחד הם.

מצב זה יגרום [לכך] שלא יעשו איברי אותו האיש [שהגיע לשלמות] אלא את המעשים השלמים ביותר, בזמנים הטובים ביותר ובאופן המובחר ביותר, כאילו כל איבריו הם כלים לשכל הפועל.. מדרגה זאת **היא הגבוהה ביותר שיוכל האדם השלם לקוות להגיע אליה.** ויגיע אליה **לאחר** שתהיה הנפש טהורה מהספקות על ידי ידיעה והבנת החכמות לאמיתן...

רדוף אחר מדרגה זו**. בקש וחקור את ידיעת הדברים** לאמתם כדי שיהיה שכלך במצב של בפועל, ולא רק נפעל כשעודו בכוח.

הידבק בדוכי הצדיקים במידות ומעשים כי **הם עוזרים** להשגת האמת. אהוב והידבק בלימוד...

כשאתה במדרגה זו **אל תשים לב** על פי איזו תורה תחיה ובאיזה דת ואילו מעשי מצוות תבחר ובאיזה דיבור ולשון אתה מרוממו [את ה']. אם תרצה, **בדה לעצמך דת** שתביא אותך לידי ענווה, לרומם ולשבח את ה' ותביא **לתיקון מידותיך**... או קח לך לדת את דת המצוות השכליות אשר חיברו הפילוסופים. ושים מגמתך וכוונתך את זיכוך נפשך, ובקש את זוך הלב בכל דרך שתוכל לבקשו, לאחר שתבין את כללי החכמות לאמתם. ואז תשיג את **בקשתך להידבק בדבר הרוחני הזה הנקרא 'השכל הפועל'**...

(**ספר הכוזרי, מאמר א, אות א**; הנוסח כאן – 'תרגום' לעברית בת זמננו, הנקרא 'הכוזרי המפורש', מאת הרב מרדכי גניזי; מתוך: ספר הכוזרי לר' יהודה הלוי עם 'הכוזרי המפורש', מהדורת תשע"ד).

1) חישבו:

א. האם המודל הניאופלטאוני, כפי שנלמד, 'מסתדר' עם רעיון הישארות הנפש בגן-עדן או גיהנום לאחר המוות? נמקו.

ב. לאור מודל זה, כפי שנלמד, למה 'זקוקה' נפש או נשמת האדם כדי להשיג את שלמותה?

ג. האם, לאור מודל זה, מתקיים בכלל קשר כלשהו בין שלמות הנפש או שלמות נשמת האדם האדם לבין קיום מצוות **מעשיות ע**ם איברי הגוף בעולם הזה, הגשמי?

אם כן, איך ומדוע? ומהו לדעתכם קשר זה?

אם לא, מדוע?

2). קיראו את דברי 'הפילוסוף' בספר הכוזרי המצ"ב וענו על השאלות הבאות: מדברי הפילוסוף הנ"ל עולה שהאדם האידיאלי הוא הפילוסוף שזכה לשלמות השכל.

א. מה צריך להתקיים כדי שהפילוסוף השלם יזכה להשיג את שלמותו?

ב. כיצד מוגדרת שלמות זו בדברי הפילוסוף?

ג. מה מקומה של כל דת שהיא בהשקפה בפילוסופית הזו?

ד. חישבו אלו אתגרים ובעיות עלולים להתעורר אם תפיסה כזו נפגשת עם הדת היהודית המוכרת, דת המצוות וההלכה?